《游云岫寺》
清代·徐熊飞

落叶四卷迷松根，山风吹之如有人。草间一径出岭背，石气上逼秋空云。

千年古寺冠峰顶，佛炉无火僧关门。野猿窃果堕檐瓦，惊起蝙蝠飞承尘。

阶前老树雷斧劈，长藤倒挂花缤纷。当门巨石平贴妥，瀑泉赴壑风霆奔。

夜深饥虎痒磨疥，爪牙印齧青苔痕。森然动魄不能住，出林步步循荆榛。

天时人意两清旷，在野且与芒鞋亲。题名石壁记幽兴，入山不早山灵瞋。

作者简介：（1762—1835）清浙江武康人，字渭扬，号雪庐。嘉庆九年举人。少孤贫，励志于学，工诗及骈文。晚岁为阮元所知，得授翰林院典籍衔。有《白鹄山房诗文集》、《六花词》等。